Aġġornata: Traġedja Immigranti: Jinstabu aktar katavri
In-numru ta' vittmi fl-għarqa li saret qrib Lampedusa tela' għal 127, hekk kif instabu 16-il katavru minn għaddasa. Aktar kmieni: Il-ħolma għall-ħajja aħjar t'aktar minn mitt immigrant spiċċat fi traġedja qrib Lampedusa, hekk kif qed ġiet sospiża t-tfittxija għal madwar 250 immigrant ieħor minħabba l-maltemp. It-twiebet tal-immigranti li tilfu ħajjithom kienu nnumerati u mpoġġija f'hangar t'ajruport fejn dawk l-immigranti l-oħra li salvaw setgħu jagħtu l-aħħar tislima b'ċerimonja li saret wara li sajjieda Taljani wadbu fjuri fis-sit fejn dawn l-immigranti nstabu mgħerqa. Bdiet ukoll investigazzjoni wara rapporti li lanċa li kienet fil-qrib ta' dawn l-immigranti ma tatx l-għajnuna lill-immigranti li sfaw maqbuda bejn sema w'ilma.